กสิกรปันผล2กองทุนหุ้นมูลค่า190ล.
บลจ.กสิกรไทยปันผล K-EQUITY ควบ RKF-HI ร่วม 190 ล้านบาท มองหุ้นไทยยังสดใส
12 ก.ค. 2555

บลจ.กสิกรไทยปันผล K-EQUITY ควบ RKF-HI ร่วม 190 ล้านบาท มองหุ้นไทยยังสดใส
นายประเสริฐ ขนบธรรมชัย รองกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเตรียมจ่ายเงินปันผลกองทุนเปิด เค หุ้นทุน (K-EQUITY) สำหรับผลการดำเนินงานตั้งแต่วันที่ 1 ก.ค. 2554-30 มิ.ย. 2555 ในอัตรา 1 บาทต่อหน่วย และกองทุนเปิดรวงข้าวทวีผล (RKF-HI) สำหรับผลการดำเนินงานตั้งแต่วันที่ 1 ม.ค.-30 มิ.ย. 2555 ในอัตรา 0.40 บาทต่อหน่วย 
บริษัทจะจ่ายเงินปันผลให้แก่ผู้ถือหน่วยลงทุนในวันที่ 13 ก.ค.นี้ ตามรายชื่อที่ปิดในสมุดทะเบียนของวันที่ 2 ก.ค. 2555 รวมมูลค่าการจ่ายปันผลประมาณ 190 ล้านบาท
“ทั้งสองกองทุนมีผลงานดีมาตลอดจึงปันผลต่อเนื่อง และครั้งนี้อัตราผลตอบแทนจากเงินปันผลของ K-EQUITY และ RKF-HI อยู่ที่ 6% และ 6.19% ตามลำดับ โดยผลดำเนินงานตั้งแต่ต้นปีของ K-EQUITY อยู่ที่ 18.47% และ RKF-HI อยู่ที่ 18.65% ซึ่งยังชนะผลตอบแทนจากตลาดหลักทรัพย์ ซึ่งอยู่ที่ 17.04%” นายประเสริฐ กล่าว 
นอกจากนี้ บริษัทมองว่าตลาดหุ้นไทยในปีนี้ยังสามารถไปแตะระดับ 1,250-1,300 จุด ได้ตามเป้า
สำหรับกองทุนหุ้นของ บลจ.กสิกรไทย เน้นลงทุนในหุ้นกลุ่มธนาคาร สื่อสาร อุปโภคบริโภค และอสังหาริมทรัพย์ ซึ่งเป็นกลุ่มที่ผลประกอบการมีแนวโน้มเติบโตอย่างต่อเนื่อง และจะได้รับประโยชน์จากการบริโภคภายในประเทศเป็นหลักเพื่อลดความผันผวนจากภายนอก